Ú r a d  š p e c i á l n e j  p r o k u r a t ú r y Generálnej prokuratúry Slovenskej republiky 
Štúrova 2, 812 85 Bratislava 	

Sp. zn. : VII/1 Gv 80/12/1000	Pezinok, 4.11.2014
EEČ : 2-1-452-2014

U Z N E S E N I E

Trestná vec:	obvinený XXXXX 
Trestný čin:	podplácanie podľa § 161 odsek 1 Trestného zákona číslo 140/1961 Zbierky zákonov v znení zákona číslo 227/2005 Zbierky zákonov

Rozhodol: 	prokurátor Úradu špeciálnej prokuratúry Generálnej prokuratúry Slovenskej republiky
Podľa § 215 odsek 1 písmeno d (§ 9 odsek 1 písmeno g) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX

	dňa 21.02.2005 v čase o 04.00 hodine v Bratislave, na Šíravskej ulici číslo 3, v priestoroch stálej služby Obvodného oddelenia Policajného zboru Vrakuňa - Bratislava II, po jeho predvedení na uvedené oddelenie Policajného zboru, povedal príslušníkom Obvodného oddelenia Policajného zboru Vrakuňa, aby ho pustili, aby nič nespisovali, že sa dohodnú a následne vybral zo zadného vrecka nohavíc 3 kusy slovenských stokorunových bankoviek číslo  U36544006, číslo U24680635, číslo U29647354 v celkovej sume 300,-Sk, v prepočte konverzným kurzom 9,96,-Eur, ktoré položil na stôl na stálej službe Obvodného oddelenia Policajného zboru Vrakuňa a povedal  podpráporčíkovi XXXXX a nadporučíkovi XXXXX a práporčíkovi XXXXX, že vie, že je to málo a že ďalšie peniaze donesie neskôr, avšak neuviedol sumu,

lebo je trestné stíhanie neprípustné podľa § 9 odsek 1 písmeno g

Odôvodnenie:
Uznesením Policajného orgánu Policajného zboru, Okresného riaditeľstva Policajného zboru Bratislava II, Oddelenia skráteného vyšetrovania Bratislava II zo dňa 21.02.2005, spisová značka ČVS:ORP-688/4-OSV-B2/2005 bolo podľa § 160 odsek 1 Trestného poriadku začaté trestné stíhanie a súčasne podľa § 163 odsek 1 Trestného poriadku vznesené obvinenie XXXXX, narodený XXXXX v Stavropoli, trvalým bydliskom XXXXX, XXXXX, Ruská federácia, štátnym príslušníkom Ruskej federácie pre trestný čin podplácania podľa § 161 odsek 1 Trestného zákona účinného do 31.12.2005, ktorého sa mal dopustiť na vyššie uvedenom skutkovom základe.

Obvinený XXXXX bol rozhodnutím riaditeľa Oddelenia cudzineckej polície Policajného zboru Bratislava zo dňa 25.04.2010 spisová značka UHCP-BA-OCP-AV-100-007/2010-TVO administratívne vyhostený z územia Slovenskej republiky a bolo mu určené vycestovanie do Ruskej federácie. 

Vyšetrovateľ Policajného zboru Prezídia Policajného zboru, Národnej kriminálnej agentúry, Národnej protikorupčnej jednotky, Expozitúra Bratislava uznesením zo dňa 04.03.2013 ČVS:PPZ-308/NKA-PK-BA-2012 podľa § 228 odsek 2 písmeno a) Trestného poriadku trestné stíhanie obvineného prerušil pre jeho neprítomnosť.  

Dňa 28.06.2013  bolo trestné stíhanie obvineného prevzaté príslušným justičným orgánom Ruskej federácie, a to na základe žiadosti špeciálneho prokurátora o prevzatie trestného stíhania zo dňa 18.03.2013 spisová značka VII/1 Gv 80/12-18.

Z oznámenia Generálnej prokuratúry Ruskej federácie zo dňa 23.07.2014 spisová značka 82/1-4108-13 je zrejmé, že rozhodnutím Priemyselného Okresného súdu mesta XXXXX zo dňa 07.04.2014 bolo trestne stíhanie proti XXXXX zastavené v súvislosti s uplynutím premlčacej lehoty trestného stíhania. Generálna prokuratúra Ruskej federácie považuje uvedený rozsudok za právoplatný a opodstatnený.

Vyšetrovateľ Policajného zboru Prezídia Policajného zboru, Národnej kriminálnej agentúry, Národnej protikorupčnej jednotky, Expozitúra Bratislava uznesením zo dňa 13.10.2014 ČVS:PPZ-308/NKA-PK-BA-2012 podľa § 228 odsek 5  Trestného poriadku rozhodol o pokračovaní trestného stíhania, pretože dôvod na prerušenie trestného stíhania pominul.

Podľa § 215 ods. 1 písm. d) Trestného poriadku prokurátor zastaví trestné stíhanie, ak je neprípustné podľa § 9 Trestného poriadku. 

Podľa § 9 odsek 1 písmeno g) Trestného poriadku trestné stíhanie nemožno začať, a ak bolo začaté, nemožno v ňom pokračovať a musí byť zastavené, ak tak ustanovuje medzinárodná zmluva. 

Podľa článku 86 Zmluvy medzi Československou socialistickou republikou a Zväzom sovietskych socialistických republík o právnej pomoci a právnych vzťahoch v občianskych, rodinných a trestných veciach zo dňa 16.mája 1983 (vyhlásenej v Zbierke zákonov ako vyhláška číslo 95/1983 Zbierky), ktorá je záväzná pre Ruskú federáciu, ak bola podľa článku 83 podaná zmluvnej strane žiadosť o stíhanie, nemôže sa po právoplatnosti rozsudku alebo po prijatí iného konečného rozhodnutia orgánom dožiadanej zmluvnej strany začať konanie v trestnej veci pred orgánmi dožadujúcej zmluvnej strany, a ak sa už predtým začalo, musí sa zastaviť.  

Vzhľadom na to, že dvojstranná zmluva, ktorou sú zmluvné strany viazané neumožňuje trestne stíhať tú istú osobu pre ten istý skutok po rozhodnutí dožiadanej zmluvnej strany vo veci, rozhodol som tak, ako je to uvedené vo výrokovej časti tohto uznesenia.

Poučenie:
Proti   tomuto  uzneseniu   je   prípustná   sťažnosť,  ktorú   možno 
                            podať  Úradu špeciálnej prokuratúry do troch dní od jeho doručenia. 
                          O sťažnosti  rozhodne špeciálny prokurátor. 
                          Sťažnosť má odkladný účinok. 

JUDr. Ján Hrivnák
prokurátor